Uitstel vir SAL-werkers oor skeidingsooreenkomste(Argieffoto: Henk Kruger/ANA) Werkers by die beleërde Suid-Afrikaanse Lugdiens (SAL) het nou verdere uitstel tot 1 Mei gekry om hulle afleggingsooreenkomste wat die redery se sakereddingspraktisyns voorgestel het, te onderteken. Luidens ŉ brief van die minister van openbare ondernemings, Pravin Gordhan, is met die sakereddingspraktisyns ooreengekom dat die spertyd tot Vrydag uitgestel word. Werkers moes aanvanklik op 24 April die ooreenkomste onderteken het, maar die spertyd is tot vandag aangeskuif. Die SAL is laat verlede jaar in sakeredding geplaas. Vrydag het die metaalwerkersvakbond Numsa en die Suid-Afrikaanse vereniging vir kajuitpersoneel (Sacca) gesê hulle oorweeg om die hof te nader om die sakereddingspraktisyns te laat verwyder. Hulle eis ook dat die praktisyns verantwoording doen van die miljarde rande wat hulle tot dusver gekry het om met ŉ omkeerplan vir die lugdiens vorendag te kom. Die sakereddingspraktisyns het vroeër vandeesmaand gesê die lugdiens sal ná 30 April nie meer sy werkers kan betaal nie. Die regering het hulle ook in kennis gestel dat hy nie meer geld vir die lugdiens sal gee nie en die enigste opsies wat oorbly is om die lugdiens te sluit of te likwideer. ŉ Kollektiewe ooreenkoms is op 17 April aan alle vakbonde en nievakbondverteenwoordigers voorgelê en die sakeredders het aanvanklik tot 24 April tyd gehad om ŉ ooreenkoms te bereik. Die sakeredders het gesê die lugdiens is al vyf maande in sakeredding en dat die R5,5 miljard finansiering wat in dié tydperk ontvang is, reeds teen Maart opgebruik was. Daar is op 9 Maart ŉ artikel 189-kennisgewing uitgereik waarin alle vakbonde en werknemers in kennis gestel is van die lugdiens se voorneme om met afleggings te begin.